b"\n_START_ARTICLE_\nD\xc5\xbeiuzep\xc4\x97 Verdis\n_START_SECTION_\nVaikyst\xc4\x97s metai\n_START_PARAGRAPH_\nVerdis gim\xc4\x97 Le Ronkol\xc4\x97je (it. Le Roncole), kaime netoli Busseto komunos, Parmos ir Pia\xc4\x8dencos kunigaik\xc5\xa1tyst\xc4\x97je (dabar \xe2\x80\x93 Parmos provincijoje). T\xc4\x97vas buvo smuklininkas, motina aud\xc4\x97ja. Kai Verdis buvo dar ma\xc5\xbeas, jo t\xc4\x97vai 1823-j\xc5\xb3 ruden\xc4\xaf persikraust\xc4\x97 \xc4\xaf Busseto i\xc5\xa1 Pia\xc4\x8dencos provincijos, kur tolimesn\xc4\xaf kompozitoriaus mokym\xc4\x85si lengvino apsilankymai didel\xc4\x97je bibliotekoje, priklausiusioje J\xc4\x97zuit\xc5\xb3 mokyklai. Mok\xc4\x97si Busseto gimnazijoje ir sekmadieniais eina Le Ronkol\xc4\x97s vargonininko pad\xc4\x97j\xc4\x97jo, v\xc4\x97liau \xe2\x80\x93 vargonininko pareigas. Taip pat Busseto apskrityje Verdis 1825 metais \xc4\x97m\xc4\x97 lankyti savo pirm\xc4\x85sias pamokas pas Ferdinand\xc4\x85 Provez\xc4\xaf (it. Ferdinando Provesi), kuris r\xc5\xabpinosi ir globojo vietin\xc4\x99 muzik\xc5\xb3 bendruomen\xc4\x99. Tada Verdis ir pasirinko savo keli\xc4\x85: joki\xc5\xb3 seminarij\xc5\xb3, joki\xc5\xb3 sutan\xc5\xb3. Jis bus muzikantas, blogiausiu atveju visada gal\xc4\x97s vargonininkauti ba\xc5\xbeny\xc4\x8dioje arba d\xc4\x97styti muzik\xc4\x85 mokykloje. \xc4\x8cia jis pradeda ra\xc5\xa1yti pirmuosius k\xc5\xabrin\xc4\x97lius (gana elementarius), kari\xc5\xa1kus mar\xc5\xa1us pu\xc4\x8diam\xc5\xb3j\xc5\xb3 orkestrui, ba\xc5\xbenytin\xc4\x99 muzik\xc4\x85, o 1828 metais para\xc5\xa1o simfonij\xc4\x85, kuri atliekama Velyk\xc5\xb3 proga. Be to, jis aran\xc5\xbeuoja i\xc5\xa1traukas i\xc5\xa1 oper\xc5\xb3 pu\xc4\x8diam\xc5\xb3j\xc5\xb3 orkestrui, kuria \xc5\xa1oki\xc5\xb3 muzik\xc4\x85. Lankosi Antonio Barezzi namuose, kur renkasi Busseto Filharmonijos draugijos nariai, \xc4\x8dia gauna groti fortepijonu \xe2\x80\x9eFricas\xe2\x80\x9c._NEWLINE_1832 met\xc5\xb3 vasar\xc4\x85 Verdis i\xc5\xa1vyko \xc4\xaf Milan\xc4\x85 ir bir\xc5\xbeelio 22-\xc4\x85j\xc4\x85 \xc4\xafteikia pra\xc5\xa1ym\xc4\x85 Imperatori\xc5\xa1kajai Lombardijos \xe2\x80\x93 Venecijos karalyst\xc4\x97s vyriausybei priimti j\xc4\xaf studentu su stipendija \xc4\xaf Imperatori\xc5\xa1k\xc4\x85j\xc4\x85 Milano konservatorij\xc4\x85, deja, egzamin\xc5\xb3 jis nei\xc5\xa1laiko. Muzikos Konservatorijos egzamin\xc5\xb3 komisija, paskambinus Heinricho Herco Kapri\xc4\x8d\xc4\x85 A-dur, \xc4\xafvertina tik melodijos lengvum\xc4\x85. Be to, jaunuolis dvejais metais neatitinka stojimo \xc4\xaf konservatorij\xc4\x85 am\xc5\xbeiaus ir neturi ypating\xc5\xb3 gabum\xc5\xb3, tad 1832 met\xc5\xb3 liepos 9 dien\xc4\x85 komisija paskelbia nuosprend\xc4\xaf, \xe2\x80\x93 nepriimti. Tada Verdis \xc4\x97m\xc4\x97 mokytis kontrapunkto priva\xc4\x8diai, dalyvaudavo operos vakaruose Milane, kaip ir ma\xc5\xbeesniuose Vienos muzikos koncertuose. Asociacija su Milano auk\xc5\xa1tuomene \xc4\xaftikino j\xc4\xaf, kad reikia siekti teatro kompozitoriaus karjeros._NEWLINE_Gr\xc4\xaf\xc5\xbe\xc4\x99s \xc4\xaf Busseto 1835 m., Verdis tapo miestelio muzikos glob\xc4\x97ju. Po met\xc5\xb3 pas maestro D\xc5\xbeiuzep\xc4\x99 Alinov\xc4\xaf i\xc5\xa1laiko egzamin\xc4\x85 ir gauna pa\xc5\xbeym\xc4\x97jim\xc4\x85, leid\xc5\xbeianti kandidatuoti \xc4\xaf muzikos mokytojo viet\xc4\x85. 1836 met\xc5\xb3 gegu\xc5\xbe\xc4\x97s 5 dien\xc4\x85 veda Margerit\xc4\x85 Bareci (mir\xc4\x97 1840 bir\xc5\xbeelio 18 d.), 1837 met\xc5\xb3 kov\xc4\x85 gimsta dukra Vird\xc5\xbeinija (mir\xc4\x97 1838 m.), o po met\xc5\xb3 liepos m\xc4\x97nes\xc4\xaf \xe2\x80\x93 s\xc5\xabnus I\xc4\x8dilijus (mir\xc4\x97 1839-aisiais)._NEWLINE_1838 metais sukuria 6 romansus, kurie po daugelio met\xc5\xb3 klest\xc4\x97te suklest\xc4\x97s \xe2\x80\x9eTrubad\xc5\xabre\xe2\x80\x9c, \xe2\x80\x9eRigolete\xe2\x80\x9c ir \xe2\x80\x9eAidoje\xe2\x80\x9c. Kit\xc5\xb3 met\xc5\xb3 vasario 6 dien\xc4\x85 su \xc5\xbemona ir ma\xc5\xbeuoju I\xc4\x8dilijumi atvyksta \xc4\xaf Milan\xc4\x85 bandyti savo likimo, \xe2\x80\x9ekad tapt\xc5\xb3 kompozitoriumi, kad tapt\xc5\xb3 \xc5\xbemogumi\xe2\x80\x9c.\n_START_SECTION_\nPirmasis pripa\xc5\xbeinimas\n_START_PARAGRAPH_\nPirmoji opera Obertas, San Bonifa\xc4\x8do grafas Milano La Scala sal\xc4\x97je 1839 m. lapkri\xc4\x8dio 17 dien\xc4\x85 pasiek\xc4\x97 did\xc5\xbeiul\xc4\x99 s\xc4\x97km\xc4\x99. Ji buvo dar atlikta keturiolika kart\xc5\xb3, o kita sezon\xc4\x85 pastatyta Karali\xc5\xa1kajame teatre. Po \xc5\xa1ios s\xc4\x97km\xc4\x97s, Bartolomeo Mereli, La Scala impresarijus, pasi\xc5\xabl\xc4\x97 Verd\xc5\xbeiui pasira\xc5\xa1yti sutart\xc4\xaf: per dvejus metus \xe2\x80\x93 trys operos \xe2\x80\x9epo keturis t\xc5\xabkstan\xc4\x8dius austri\xc5\xa1k\xc5\xb3 lir\xc5\xb3, o pelnas u\xc5\xbe parduotas partit\xc5\xabras \xe2\x80\x93 pusiau\xe2\x80\x9c. Sutinka._NEWLINE_Verd\xc5\xbeiui bekuriant antr\xc4\x85j\xc4\x85 oper\xc4\x85 Un giorno di regno (Karalius vienai dienai), mir\xc4\x97 jo \xc5\xbemona. 1840 met\xc5\xb3 rugs\xc4\x97jo 5 dien\xc4\x85 operos premjera patyr\xc4\x97 nes\xc4\x97km\xc4\x99 ir buvo i\xc5\xa1imta i\xc5\xa1 repertuaro. Verdis ketina palikti Milan\xc4\x85 ir nebera\xc5\xa1yti muzikos, bet Mereli j\xc4\xaf \xc4\xaftikino para\xc5\xa1yti Nabuko oper\xc4\x85. Jis puola ra\xc5\xa1yti su tokiu \xc4\xafkar\xc5\xa1\xc4\x8diu, jog taip ilgai j\xc4\xaf kankinusio sielvarto, nerimo ir depresijos nelieka n\xc4\x97 p\xc4\x97dsako. Opera para\xc5\xa1yta jau 1841-\xc5\xb3j\xc5\xb3 ruden\xc4\xaf, bet premjera \xc4\xafvyksta tik 1842-\xc5\xb3j\xc5\xb3 kovo 9 d. Verdis tapo garsus. Laikra\xc5\xa1tyje Figaro para\xc5\xa1ys: \xe2\x80\x9eVerd\xc5\xbeio naujoji opera \xe2\x80\x93 \xc4\xaftemto, grandiozinio darbo vaisius (\xe2\x80\xa6), ji sukre\xc4\x8dia \xc5\xbei\xc5\xabrovus, jie pa\xc5\xa1\xc4\x97lusiai ploja ir \xc5\xa1aukia i\xc5\xa1 susi\xc5\xbeav\xc4\x97jimo\xe2\x80\x9c. Iki sezono pabaigos opera Nabukas buvo parodyta 7 kartus, o ruden\xc4\xaf \xe2\x80\x93 dar 57; pasiekimas, kokio La Scala nebuvo sulauk\xc4\x99s joks kitas kompozitorius. Kalbama, kad pavadinime sukomponuoti trys \xc5\xbeod\xc5\xbeiai i\xc5\xa1 garsiojo hebraj\xc5\xb3 verg\xc5\xb3 choro k\xc5\xabrinio \xe2\x80\x9eVa pensiero\xe2\x80\x9c._NEWLINE_Po 1843-\xc5\xb3j\xc5\xb3 sek\xc4\x97 didelis skai\xc4\x8dius oper\xc5\xb3, o Verdis pripa\xc5\xbeino, kad \xc5\xa1is periodas \xe2\x80\x93 jo katorgos metais, \xe2\x80\x93 nei atokv\xc4\x97pio, nei pertraukos, opera po operos. Per t\xc4\x85 laik\xc4\x85 jis para\xc5\xa1\xc4\x97 1 Lombardi (1843 m.), Ernani (1844 m.) ir kt._NEWLINE_Kai kuriems svarbiausia ir originaliausia opera yra Makbet (it. Macbeth), para\xc5\xa1yta 1847-ais. Pirm\xc4\x85 kart\xc4\x85 Verdis pasik\xc4\x97sino \xc4\xaf operin\xc4\xaf jo mylimiausio dramaturgo, Viljamo \xc5\xa0ekspyro, k\xc5\xabrinio u\xc5\xbemanym\xc4\x85 ir sulau\xc5\xbe\xc4\x97 XIX a. ital\xc5\xb3 operos nusistov\xc4\x97jusius standartus, sukurdamas oper\xc4\x85 be meil\xc4\x97s istorijos._NEWLINE_1847-ais, 1 Lombardi, pakoreguota ir pervadinta Jerusalem, buvo pristatyta Pary\xc5\xbeiaus Operoje, d\xc4\x97l daugumos pary\xc5\xbeie\xc4\x8di\xc5\xb3 susitarimo buvo pagerbta (kartu su ekstensyviais baletais) ir tapo pirmuoju Verd\xc5\xbeio darbu pranc\xc5\xabz\xc5\xb3 did\xc5\xbeiosios operos stiliuje.\n_START_SECTION_\nDidysis menininkas\n_START_PARAGRAPH_\nB\xc5\xabdamas trisde\xc5\xa1imt a\xc5\xa1tuoneri\xc5\xb3, Verdis prad\xc4\x97jo roman\xc4\x85 su D\xc5\xbeiuzepina Streponi (m. 1897), sopranu karjeros pabaigoje. Jie gyveno nesusituok\xc4\x99, ir daug kur juos skandalingai vertino. Pora susituok\xc4\x97 1859-ais. Tais metais i\xc5\xa1leid\xc5\xbeiama pirmoji Verd\xc5\xbeiui skirta (A. Baz\xc4\x97vio) monografija, i\xc5\xa1renkamas Turino, Bolonijos ir Genujos miest\xc5\xb3 garb\xc4\x97s pilie\xc4\x8diu. 1861 i\xc5\xa1renkamas Italijos parlamento tarybos nariu ir deputatu._NEWLINE_Kai sunkieji metai \xc4\x97jo \xc4\xaf pabaig\xc4\x85, Verdis suk\xc5\xabr\xc4\x97 vien\xc4\x85 savo \xc5\xa1edevr\xc5\xb3, Rigolet\xc4\x85. J\xc4\xaf pristat\xc4\x97 Venecijoje 1851-ais. Pastatytas pagal Viktoro Hugo (it. Victor Hugo) pjes\xc4\x99, libretas tur\xc4\x97jo patirti esminius pertvarkymus, kad patenkint\xc5\xb3 epochos cenz\xc5\xabruotojus, tod\xc4\x97l kompozitorius, netek\xc4\x99s kantryb\xc4\x97s, daug kart\xc5\xb3 \xc5\xbead\xc4\x97jo visk\xc4\x85 mesti. Opera greit susilauk\xc4\x97 pasisekimo._NEWLINE_Rigoleto operoje Verdis i\xc5\xa1kelia muzikin\xc4\x97s dramos id\xc4\x97j\xc4\x85, sudaryt\xc4\x85 \xc4\xafvairiar\xc5\xab\xc5\xa1i\xc5\xb3 element\xc5\xb3, apiman\xc4\x8di\xc5\xb3 socialin\xc4\xaf ir kult\xc5\xabrin\xc4\xaf sud\xc4\x97tingum\xc4\x85, ir pradeda mai\xc5\xa1yti komedijos ir tragedijos \xc5\xbeanrus. Rigoletto muzikin\xc4\x97je tesit\xc5\xabroje girdimas grupinis muzikavimas, pvz., pirmojoje scenoje La donna e mobile ar itali\xc5\xa1koje melodijoje, \xc5\xbeymiajame kvartete Bella figlia dell'amore, kamerin\xc4\x97je muzikoje \xe2\x80\x93 duete tarp Rigoletto ir Sparafucile ir energing\xc5\xb3 bei trump\xc5\xb3 declamato, da\xc5\xbenai paremt\xc5\xb3 pagrindiniais tonais C ir C#, Rigoletto ir Monteron\xc4\x97s auk\xc5\xa1tesniajame registre._NEWLINE_Po to buvo pristatytos antroji ir tre\xc4\x8dioji i\xc5\xa1 trij\xc5\xb3 did\xc5\xbei\xc5\xb3j\xc5\xb3 Verd\xc5\xbeio \xe2\x80\x9eviduriniojo am\xc5\xbeiaus\xe2\x80\x9c oper\xc5\xb3: 1853-ais I1 Trovatore premjera Romoje, o Traviata \xe2\x80\x93 Venecijoje buvo nu\xc5\xa1vilpta. Pastarosios pastatymas paremtas Aleksandro Diuma (it. Alexandre Dumas) film\xc5\xb3 pjese Dama su kamelijomis._NEWLINE_Tarp 1855-\xc5\xb3j\xc5\xb3 ir 1867-\xc5\xb3j\xc5\xb3 Verdis ra\xc5\xa1\xc4\x97 operas pilnas jausm\xc5\xb3 \xe2\x80\x93 Un ballo in mashera (1859), La forza del destino (u\xc5\xbesakyta Sankt-Peterburgo Imperatori\xc5\xa1kojo Teatro 1861-ais, bet atlikta 1862-ais) ir pakoreguota Macbeth versija (1865). I\xc5\xa1 ma\xc5\xbeiau \xc5\xbeinom\xc5\xb3 ir atliekam\xc5\xb3 \xe2\x80\x93 Les v\xc3\xaapres siciliennes (1855) ir Don Carlos (1867) \xe2\x80\x93 abi u\xc5\xbesakytos Pary\xc5\xbeiaus Operos ir i\xc5\xa1 prad\xc5\xbei\xc5\xb3 para\xc5\xa1ytos pranc\xc5\xabz\xc5\xb3 kalba. \xc5\xa0iandien \xc5\xa1ios dvi operos atliekamos daugiausia ital\xc5\xb3 kalba. Dar viena ma\xc5\xbeiau \xc5\xbeinoma opera \xe2\x80\x93 Simon Boccanegra (1857)._NEWLINE_1869-ais Verdis komponavo dal\xc4\xaf Requiem Mi\xc5\xa1ioms, Gioacchino Rosini atminimui. Verdis pasi\xc5\xabl\xc4\x97, kad Requiem gal\xc4\x97t\xc5\xb3 b\xc5\xabti kompozicij\xc5\xb3 kolekcija, kurioje b\xc5\xabt\xc5\xb3 sud\xc4\x97ti ir kit\xc5\xb3 ital\xc5\xb3, Rosinio am\xc5\xbeinink\xc5\xb3, k\xc5\xabriniai. Requiem kolekcija buvo surinkta ir u\xc5\xbebaigta, bet niekas jos taip ir neatliko Verd\xc5\xbeiui esant gyvam. V\xc4\x97liau Verdis perdirbo ir panaudojo \xe2\x80\x9eLibera Me\xe2\x80\x9c dal\xc4\xaf, kuri\xc4\x85 suk\xc5\xabr\xc4\x97 Rosinio Requiem Mass u\xc5\xbebaigti, taip pamalonindamas Alesandr\xc4\x85 Mancon\xc4\xaf (Aleksandro Manzoni), mirus\xc4\xaf 1873-ais. U\xc5\xbebaigtas Requiem atliktas Milano katedroje gegu\xc5\xbe\xc4\x97s 22 d., 1874-ais._NEWLINE_Kartais kalbama, Verd\xc5\xbeio did\xc5\xbeioji opera Aida buvo u\xc5\xbesakyta Sueco kanalo atidarymo \xc5\xa1ventei 1869-ais, bet, pasak, Budeno (it. Budden), Verdis atsisak\xc4\x97 pasi\xc5\xablymo para\xc5\xa1yti \xe2\x80\x9eod\xc4\x99\xe2\x80\x9c naujiesiems operos r\xc5\xabmams, kuriuos reng\xc4\x97si i\xc5\xa1kilmingai atidaryti, kaip dal\xc4\xaf kanalo atidarymo \xc5\xa1vent\xc4\x97s. Operos r\xc5\xabm\xc5\xb3 atidarymas prasid\xc4\x97jo Rigoletto k\xc5\xabriniu. V\xc4\x97liau, apie 1869-70 m., organizatoriai v\xc4\x97l susirado Verd\xc4\xaf, \xc5\xa1\xc4\xafkart pra\xc5\xa1ydami para\xc5\xa1yti oper\xc4\x85, bet ir v\xc4\x97l Verdis atsisak\xc4\x97. Tada organizatoriai pagrasino, kad papra\xc5\xa1ys \xc4\x8carlzo Guno (angl. Charles Gounod), bet labiausiai Verd\xc4\xaf paveik\xc4\x97, kai jie pasak\xc4\x97, jog papra\xc5\xa1ys Richardo Vagnerio (angl. Richard Wagner) paslaug\xc5\xb3. Tuomet Verdis parod\xc4\x97 susidom\xc4\x97jim\xc4\x85 ir pasira\xc5\xa1\xc4\x97 sutikim\xc4\x85 1870-ais. Opera Verdis suk\xc5\xabr\xc4\x97 grei\xc4\x8diau nei per penkis m\xc4\x97nesius, bet premjeros teko laukti beveik visus metus._NEWLINE_Fakti\xc5\xa1kai, du kompozitoriai, globoj\xc4\x99 savo gero vardo muzikos mokyklas, buvo rimtai \xc4\xafsi\xc5\xbeeid\xc4\x99 ar susipyk\xc4\x99. Jie niekada nesusitikdavo. 1871 met\xc5\xb3 ruden\xc4\xaf Bolonijoje pastatomas Vagnerio \xe2\x80\x9eLohengrinas\xe2\x80\x9c ir \xc4\xaf vien\xc4\x85 spektakl\xc4\xaf atvyksta ir Verdis. Jis nori atid\xc5\xbeiai i\xc5\xa1klausyti savo var\xc5\xbeovo k\xc5\xabrin\xc4\xaf. Nors opera padaro jam didel\xc4\xaf \xc4\xafsp\xc5\xabd\xc4\xaf, ta\xc4\x8diau jo manymu, opera: \xe2\x80\x9eGra\xc5\xbeu, \xc4\xafdomu, tik tenoras prastas\xe2\x80\x9c,\xe2\x80\x9eVeiksmas l\xc4\x97tas, tekstas i\xc5\xa1t\xc4\x99stas. Nuobodu\xe2\x80\x9c.Verdis Vagnerio muzik\xc4\x85 komentuodavo ne itin palankiai (\xe2\x80\x9eJis nuolat renkasi, bereikalingai, nepramint\xc4\x85 tak\xc4\x85, stengdamasis skraidyti ten, kur racionalus \xc5\xbemogus vaik\xc5\xa1\xc4\x8diot\xc5\xb3 ir pasiekt\xc5\xb3 didesni\xc5\xb3 rezultat\xc5\xb3\xe2\x80\x9c), bet vienas i\xc5\xa1 j\xc5\xb3 yra gana palankus. Su\xc5\xbeinoj\xc4\x99s, kad Vagneris ant mirties slenks\xc4\x8dio, jis sak\xc4\x97: \xe2\x80\x9eLi\xc5\xabdna! Li\xc5\xabdna! Li\xc5\xabdna! \xe2\x80\xa6 tai vardas, kuris palieka ry\xc5\xa1kiausi\xc4\x85 \xc5\xbeenkl\xc4\x85 m\xc5\xabs\xc5\xb3 meno istorijoje\xe2\x80\x9c. I\xc5\xa1 Vagnerio komentar\xc5\xb3, gerai \xc5\xbeinomas tik vienas. Po to, kai paklaus\xc4\x97 Verd\xc5\xbeio Requiem, didysis vokie\xc4\x8di\xc5\xb3 muzikas, i\xc5\xa1kalbingas ir turintis daug k\xc4\x85 pasakyti apie kit\xc5\xb3 kompozitori\xc5\xb3 darbus, tei\xc5\xa1tar\xc4\x97: \xe2\x80\x9eB\xc5\xabt\xc5\xb3 geriau nesakyti nieko\xe2\x80\x9c._NEWLINE_Aidos premjera vyko Kaire 1871-ais gruod\xc5\xbeio 24 dien\xc4\x85 ir susilauk\xc4\x97 \xc5\xbeaibi\xc5\xa1kos s\xc4\x97km\xc4\x97s.\n_START_SECTION_\nPrieblanda\n_START_PARAGRAPH_\nV\xc4\x97lesniais metais Verdis dirbo, perdarin\xc4\x97damas savo ankstesnius k\xc5\xabrinius, pateik\xc4\x97 naujas Don Carlos, La forza del destino ir Simon Boccanegra oper\xc5\xb3 versijas._NEWLINE_Otelas (it. Otello), para\xc5\xa1ytas pagal \xc5\xa0ekspyro pjes\xc4\x99, kartu su libretu, kur\xc4\xaf para\xc5\xa1\xc4\x97 jaunesnis kompozitorius Mefistofelis, Arrigo Boito, buvo pristatytas Milane 1887-ais. Otelo muzika \xe2\x80\x9et\xc4\x99stin\xc4\x97\xe2\x80\x9c, sunkai i\xc5\xa1skiriama dalimis ar atskirais numeriais, kuriuos b\xc5\xabt\xc5\xb3 galima atlikti koncerto metu. Kai kurie jau\xc4\x8dia, kad nors ir meistri\xc5\xa1kai orkestruota, opera stokoja melodinio \xc5\xbeavesio, kuris b\xc5\xabdingas Verd\xc5\xbeio ankstesniosioms, did\xc5\xbeiosioms operoms, o kritikai sako, kad tai geriausia Verd\xc5\xbeio tragi\xc5\xa1ka opera, kurioje netr\xc5\xabksta Verd\xc5\xbeio \xc4\xafterpto, jo m\xc4\x97giamo ekspresyvaus skambesio ir dalies jo gausaus charakteringumo. Be to, opera neturi preliudo, prie ko Verd\xc5\xbeio gerb\xc4\x97jai n\xc4\x97ra prat\xc4\x99._NEWLINE_Verd\xc5\xbeio paskutin\xc4\x97 opera Falstaff, kurios libretas (irgi para\xc5\xa1ytas Boito) sukurtas pagal \xc5\xa0ekspyro \xe2\x80\x9eVindzoro \xc5\xa0maik\xc5\xa1tuol\xc4\x97s\xe2\x80\x9c ir Viktoro Hugo v\xc4\x97lesnio vertimo, susilauk\xc4\x97 pasaulin\xc4\x97s \xc5\xa1lov\xc4\x97s. Opera vertinama kaip viena komi\xc5\xa1kiausi\xc5\xb3 ir atskleid\xc5\xbeia Verd\xc5\xbeio, kaip kontrapunktininko, talent\xc4\x85._NEWLINE_1901-\xc5\xb3j\xc5\xb3 sausio 21 dien\xc4\x85 Verd\xc4\xaf i\xc5\xa1tinka paraly\xc5\xbeius, sausio 27 d. nakt\xc4\xaf kompozitorius mir\xc5\xa1ta Milane. Au\xc5\xa1tant prie \xe2\x80\x9eMilano\xe2\x80\x9c vie\xc5\xa1bu\xc4\x8dio ve\xc5\xbeikai pristabdo arklius ir tyliai va\xc5\xbeiuoja per paklotus \xc5\xa1iaudus, miesto vald\xc5\xbeios nurodymu paklotus prie \xc4\xaf\xc4\x97jimo, kad triuk\xc5\xa1mas netrigdyt\xc5\xb3 Did\xc5\xbeiojo Senio, kuris, apsirengtas juodais r\xc5\xabbais, miega ramyb\xc4\x97je ir miegos per am\xc5\xbeius. Kompozitorius palaidojamas \xe2\x80\x93 kaip buvo nurodyta testamente \xe2\x80\x93 kukliai, be muzikos ir kalb\xc5\xb3. Po m\xc4\x97nesio Verd\xc5\xbeio ir \xc5\xbemonos palaikai perkeliami \xc4\xaf muzikant\xc5\xb3 prieglaudos koply\xc4\x8di\xc4\x85, \xc5\xa1iose gedulo i\xc5\xa1kilm\xc4\x97se dalyvauja t\xc5\xabkstan\xc4\x8diai milanie\xc4\x8di\xc5\xb3. Diriguojant A. Toskaniniui, nuaidi choro Va, pensiero, sull'ali dorate melodija._NEWLINE_Dauguma jo oper\xc5\xb3, ypa\xc4\x8d para\xc5\xa1yt\xc5\xb3 po 1851-\xc5\xb3 met\xc5\xb3, toliau \xc4\xaftraukiamos \xc4\xaf standartinius repertuarus. Ir n\xc4\x97 vienam ital\xc5\xb3 kompozitoriui, i\xc5\xa1skyrus Giacomo Puccini, nepavyko prilygti Verd\xc5\xbeio didingumui.\n_START_SECTION_\nVerd\xc5\xbeio vaidmuo Italijos suvienijime\n_START_PARAGRAPH_\nMuzikos istorikai ilgam \xc4\xafam\xc5\xbeino mit\xc4\x85 apie \xc5\xbeym\xc5\xb3j\xc4\xaf Va, pensiero chor\xc4\x85, dainavus\xc4\xaf tre\xc4\x8dioje Nabuko scenoje. Mitas byloja, kad kai Va, pensiero choras giedojo Milane, tada priklausiusiame did\xc5\xbeiajai Italijos daliai, pavergtai Austr\xc5\xb3, publika, u\xc5\xbesidegusi nacionalistini\xc5\xb3 pa\xc5\xbei\xc5\xabr\xc5\xb3 aistra d\xc4\x97l i\xc5\xa1tremt\xc5\xb3 verg\xc5\xb3 elegijos t\xc4\x97vynei, papra\xc5\xa1\xc4\x97 pakartoti t\xc4\x85 dal\xc4\xaf. Ir kai kartojimai valdinink\xc5\xb3 buvo i\xc5\xa1kart u\xc5\xbedrausti, pasirod\xc4\x99s ypatingas \xc5\xbeenklas. Ta\xc4\x8diau dabartinis i\xc5\xa1silavinimas neleid\xc5\xbeia tik\xc4\x97ti mitais. Nors publika ir reikalavo pakartoti, tai buvo skirta ne Va, pensiero, o Immenso Jehova himnui, sugiedotam hebraj\xc5\xb3 verg\xc5\xb3, kad pad\xc4\x97kot\xc5\xb3 Dievui u\xc5\xbe tai, kad saugo j\xc5\xb3 \xc5\xbemones. D\xc4\x97l \xc5\xa1it\xc5\xb3 i\xc5\xa1vad\xc5\xb3, Verd\xc5\xbeio, kaip muzikinio suvienijimo vadovo, pozicija smuko. Kita vertus, per perklausas, teatro darbininkai nustodavo dirbti, giedojant Va, pensiero ir plodavo \xc4\xafsimenamos melodijos pabaigoje._NEWLINE_Ta\xc4\x8diau tai, kad Verdis \xe2\x80\x93 Italijos suvienijimo \xc4\xafkv\xc4\x97p\xc4\x97jas, irgi t\xc4\x97ra tik mitas. \xc5\xa0\xc5\xabkis \xe2\x80\x9eViva VERDI\xe2\x80\x9c, pla\xc4\x8diai naudotas Italijoje sukilimo prie\xc5\xa1 austrus metu, buvo skirtas galimam suvienytos Italijos karaliui Viktorui Emanueliui II (it. Victor Emmanuel II), tuo metu vald\xc5\xbeiusiam Sardinij\xc4\x85. VERDI tiesiog rei\xc5\xa1k\xc4\x97 Vittorio Emanuele Re D\xe2\x80\x98Italia.\n_START_SECTION_\nStilius\n_START_PARAGRAPH_\nDaugiausia \xc4\xaftakos Verd\xc5\xbeio muzikai tur\xc4\x97j\xc4\x99 jo pirmtakai buvo Rosinis, Belinis, D\xc5\xbeiakomas Mejerberas (Giacomo Meyerbeer), labiausiai \xe2\x80\x93 Gaitanas Donicetis (it. Gaetano Donizetti) ir Severijus Merkadante (it. Saverio Mercadante). Su galimomis Otello ir Aidos i\xc5\xa1imtimis, Verd\xc5\xbeio muzikai \xc4\xaftakos netur\xc4\x97jo Vagneris. Nors ir gerb\xc4\x97 Guno (Gounod), jis atsargiai priveng\xc4\x97 mokytis ka\xc5\xbeko i\xc5\xa1 pranc\xc5\xabzo, kur\xc4\xaf kiti Verd\xc5\xbeio bendraam\xc5\xbeiai laik\xc4\x97 geriausiu gyvu kompozitoriumi. Kai kurios melodijos i\xc5\xa1 Aidos per\xc5\xa1a mint\xc4\xaf, kad Verdis buvo itin gerai susipa\xc5\xbein\xc4\x99s su rus\xc5\xb3 kompozitoriaus Michailo Glinkos (rus. Mikhail Glinka) darbais, kuriuos Vakar\xc5\xb3 Europoje i\xc5\xa1populiarino Ferencas Listas po turo Rusijos imperijoje._NEWLINE_Per savo karjer\xc4\x85 Verdis retai naudojo auk\xc5\xa1t\xc4\x85j\xc4\xaf C akord\xc4\x85 tenor\xc5\xb3 arijose, turint galvoje, kad nor\xc4\x97damas i\xc5\xa1dainuoti \xc5\xa1i\xc4\x85 nat\xc4\x85 prie\xc5\xa1 publik\xc4\x85, atlik\xc4\x97jas i\xc5\xa1sibla\xc5\xa1ko. Nepaisant to, jis panaudojo auk\xc5\xa1t\xc4\x85sias C Duprez arijai i\xc5\xa1 J\xc3\xa9rusalem ir Tamberlikui originalioje La forza del destino versijoje._NEWLINE_Nors da\xc5\xbeniausiai jo orkestruot\xc4\x97 meistri\xc5\xa1ka, Verdis bes\xc4\x85lygi\xc5\xa1kai atsidav\xc4\x97 savo melodiniam talentui, manydamas, kad tai optimalus muzikin\xc4\x97s i\xc5\xa1rai\xc5\xa1kos instrumentas. Fakti\xc5\xa1kai, daugelyje i\xc5\xa1 jo pasa\xc5\xbe\xc5\xb3, ir ypatingai arijose, harmonija asketi\xc5\xa1ka, su i\xc5\xa1tisu orkestro grojimu, kartkart\xc4\x97mis skamban\xc4\x8diu kaip vienas akompanuojantis instrumentas, pvz., mil\xc5\xbeini\xc5\xa1ki gitaros akordai. Kiti kritikai teigia, kad Verdis kreip\xc4\x97 didel\xc4\xaf d\xc4\x97mes\xc4\xaf \xc4\xaf kompozicijos techninius aspektus, taip u\xc5\xbeglaistydamas nepakankam\xc4\x85 i\xc5\xa1silavinim\xc4\x85 ir rafinuotum\xc4\x85. Pats Verdis kart\xc4\x85 sak\xc4\x97:\xe2\x80\x9eI\xc5\xa1 vis\xc5\xb3 kompozitori\xc5\xb3, tiek i\xc5\xa1 dabarties, tiek i\xc5\xa1 praeities, a\xc5\xa1 esu ma\xc5\xbeiausiai mokytas\xe2\x80\x9c. Skubiai prid\xc4\x97damas: \xe2\x80\x9eA\xc5\xa1 kalbu rimtai, ir kalb\xc4\x97damas turiu omeny, kad i\xc5\xa1silavinimas nerei\xc5\xa1kia muzikos i\xc5\xa1manymo\xe2\x80\x9c._NEWLINE_Verdis pakankamai \xc4\xafvertino orkestro ekspresijos j\xc4\x97g\xc4\x85, sugeb\xc4\x97jo panaudoti j\xc4\x85. Dar daugiau \xe2\x80\x93 orkestrin\xc4\x97 ir kontrapunktin\xc4\x97 inovacija yra jo stiliaus brai\xc5\xbeas, pvz., styginiai, staigiai keliantys gam\xc4\x85 Monteron\xc4\x97s scenoje Rigolete akcentuoja dram\xc4\x85, arba tame pa\xc4\x8diame Rigolete, u\xc5\xbekulisiniam chorui dainuojant, \xc5\xa1e\xc5\xa1ios glaud\xc5\xbeiai sugrupuotos natos labai efektyviai pavaizduoja trumpus, nelaim\xc4\x99 ne\xc5\xa1an\xc4\x8dius \xc4\xafsp\xc4\x97jimus apie art\xc4\x97jan\xc4\x8di\xc4\x85 audr\xc4\x85. Verd\xc5\xbeio naujov\xc4\x97s tokios charakteringos, kad kiti kompozitoriai j\xc5\xb3 net nenaudoja. Iki \xc5\xa1ios dienos jie laikomi Verd\xc5\xbeio triukais._NEWLINE_Verdis buvo vienas i\xc5\xa1 pirm\xc5\xb3j\xc5\xb3, kuris kantriai ie\xc5\xa1kodavo siu\xc5\xbeet\xc5\xb3, atitinkan\xc4\x8di\xc5\xb3 jo savitus talentus. Glaud\xc5\xbeiai dirbdamas su savais libretistas ir gerai \xc5\xbeinodamas, kad dramati\xc5\xa1ka ekspresija yra jo j\xc4\x97ga, Verdis buvo tikras, kad pirmasis darbas, kuriame skamb\xc4\x97jo libretas, buvo sutvarkytas, i\xc5\xa1metant nereikalingas detales ir pernelyg gausias dalis, paliekant tik charakterius, u\xc5\xbepildytus aistra ir scenos pra\xc5\xa1matnumu."